แบงก์เจ๋งกำไรแจ่ม
หุ้นแบงก์แกร่ง คาดกำไรไตรมาสแรกโต ดอกเบี้ยยังไม่ลด อนาคตยังไปได้ดี
4 เม.ย. 2556

หุ้นแบงก์แกร่ง คาดกำไรไตรมาสแรกโต ดอกเบี้ยยังไม่ลด อนาคตยังไปได้ดี 
ตลาดหุ้นไทยถูกทุบเดี้ยงกว่า 30 จุด แต่ราคาหุ้นของธนาคารพาณิชย์หลายตัวกลับดีดขึ้นสวนทาง นำโดยธนาคารไทยพาณิชย์ (SCB) บวก 0.50 บาท ปิดที่ 183 บาท มีมูลค่าการซื้อขายสูงสุดของวันถึง 2,470.78 ล้านบาท ธนาคารกรุงเทพ (BBL) เพิ่มขึ้น 2 บาท ปิดที่ 230 บาท ขณะที่ธนาคารกรุงไทย (KTB) ปิดเท่ากับวันก่อน 25.25 บาท แต่ธนาคารกสิกรไทย (KBANK) ลดลง 3 บาท ปิดที่ 203 ล้านบาท 
มาร์เก็ตติง กล่าวว่า นักลงทุนให้ความสนใจซื้อหุ้นธนาคารพาณิชย์ขนาดใหญ่ รวมถึงธนาคารขนาดกลางที่ทำธุรกิจเกี่ยวกับเช่าซื้อ เนื่องจากวันที่ 3 เม.ย.ที่ผ่านมา นักวิเคราะห์หลายคนได้เชียร์ให้ซื้อ จากผลประกอบการไตรมาสแรกปีนี้ยังคงมีกำไรสุทธิที่ดีขึ้น เมื่อเปรียบเทียบกับไตรมาส 4 ปีก่อนหน้า และไตรมาสแรกของช่วงเดียวกันปีก่อน
นอกจากนี้ ที่ประชุมคณะกรรมการนโยบายการเงิน (กนง.) ของธนาคารแห่งประเทศไทย มีมติเป็นเอกฉันท์คงดอกเบี้ยนโยบายที่ 2.75% แม้ว่าจะเป็นไปตามที่คาด แต่สร้างความชัดเจนให้กับตลาดว่าธนาคารพาณิชย์ยังมีส่วนต่างกำไรที่ดีต่อเนื่อง 
นักวิเคราะห์ บล.บัวหลวง มีมุมมองเชิงบวกต่อแนวโน้มกำไรปี 2556 ของ SCB อ้างอิงจากแนวโน้มสินเชื่อเติบโตแข็งแกร่ง การปรับปรุงประสิทธิภาพของการดำเนินงานจะช่วยลดอัตราส่วนค่าใช้จ่ายต่อรายได้ คุณภาพสินทรัพย์ดีด้วยสัดส่วนหนี้ที่ไม่ก่อให้เกิดรายได้ต่อสินเชื่อรวมเพียง 2.1% และสัดส่วนเงินทุนต่อสินทรัพย์เสี่ยงสูง 15.7% (ขั้นที่ 1 ที่ 10.6%) 
“คงประมาณการกำไรที่ 5.07 หมื่นล้านบาท สำหรับปี 2556 และ 6.18 หมื่นล้านบาท สำหรับปี 2557 เรายังคงคำแนะนำซื้อ ให้ราคาเป้าหมาย 219 บาท” นักวิเคราะห์ บล.บัวหลวง กล่าว